REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/367-19

21. januar 2020. godine

B e o g r a d

ZAPISNIK

24. SEDNICE ODBORAZA ZDRAVLjE I PORODICU

ODRŽANE 26. DECEMBRA 2019. GODINE

Sednica je počela u 14,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Ljubica Mrdaković Todorović, dr Radoslav Jović, prof. dr Milan Knežević, dr Dragana Barišić, dr Milovan Krivokapić, dr Danijela Stojadinović, dr Danica Bukvić i dr Svetlana Nikolić Pavlović.

Sednici Odbora je prisustvovao zamenik odsutnog člana Odbora dr Marko Zeljug (dr Desanka Repac).

Sednici nisu prisustvovali članovi Odbora: Ružica Nikolić, Nemanja Šarović, Vladimir Đurić, prof. dr Dušan Milisavljević, dr Muamer Bačevac, dr Dragan Vesović i prof. dr Žarko Korać, kao ni njihovi zamenici.

Sednici je prisustvovao i dr Goran Stamenković, pomoćnik ministara zdravlja u Sektoru za inspekcijske poslove.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje predstavki građana i organizacija;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 23. sednice Odbora, koja je održana 15. novembra 2019. godine.

Prva tačka dnevnog reda – **Razmatranje predstavki građana i organizacija**

Predsednik Odbora doc. dr Darko Laketić je naglasio da su narodni poslanici izabrani predstavnici građana u parlamentu i da ovaj odbor redovno razmatra predstavke građana i organizacija saglasno svojoj predstavničkoj i kontrolnoj ulozi. Radna grupa Odbora je razmotrila nove predstavke i pripremila predloge za njihovo rešavanje, o čemu će Odbor izvestiti dr Dragana Barišić.

1. Podnosilac: Željko Vilotijević, lekar spec. psihijatar (07-2306/18 od 9.10.2019.)

**Predmet:** Peticija 4.265. građana Srbije na budući Predlog Građanskog zakonika, odnosi se na zaštitu dostojanstva, zdravlja i integriteta porodice kao jednog od najvažnijeg temelja društva. Naime građani koji su podneli ovu peticiju zahtevaju da se u delu koji reguliše odnose između roditelja i dece usvoji međunarodni standard koji smatra opravdanim ponašanje roditelja koje je u „najboljem interesu deteta“, a to podrazumeva i primereno fizičko kažnjavanje deteta, kada je to neophodno. S tim u vezi građani traže da se obustave svi pokušaji da se ugrozi dostojanstvo i autoritet roditelja, oca i majke, kroz potencijalne nove zakonske norme. Građani smatraju da je neotuđivo pravo roditelja da vaspitavaju decu u punom roditeljskom kapacitetu koji povremeno, kada je to nužno, podrazumeva i primereno fizičko kažnjavanje. Smatraju i da je neotuđivo pravo deteta da se o njemu brinu i da ga vaspitavaju njegovi roditelji, i da se to pravo sme narušiti samo u posebnim, retkim situacijama koje su regulisane postojećim zakonskim normama koje štite decu od fizičkog i psihičkog zlostavljanja i zanemarivanja. Predlog Radne grupe: Peticija je upućena Odboru za ustavna pitanja i zakonodavstvo NSRS, koji je istu ustupio Odboru za zdravlje i porodicu na razmatranje. Predlaže da se sa peticijom upozna i Ministarstvo pravde odnosno Radna grupa koja radi nacrt Građanskog zakonika.

1. Podnosilac: Savez udruženja dobrovoljnih davalaca krvi RS (06-2798/19 od 13.11.2019.)

**Predmet: Predlog** za organizovanje zajedničkog radnog sastanka sa predstavnicima Ministarstva zdravlja, Uprave za biomedicinu, Instituta za transfuziju krvi, Crvenog krsta Srbije i Ministarstva nadležnog za poslove rada, zapošljavanja, boračka i socijalna pitanja na temu: ''Neposredni efekti dosadašnje primene Zakona o transfuzijskoj medicini na aktivnosti UDDK i novi način organizovanja akcija dobrovoljnih davanja krvi na terenu- negativni efekti i posledice''. Predlog Radne grupe: Predstavku dostaviti Ministarstvu zdravlja na razmatranje.

1. Podnosilac: Milan Milenković, Vlasotince (07-616/18-23,18-24; 07-1083/18-3, 18-4, 18-5, 18-6, 18-7, 18-8 , 18-9; od 13.11.2019; 18.11.2019; 21.11.2019; 22.11.2019; 26. 11.2019, 6.12. 2019, 18.12.2019, 24. 12.2019. i 26. 12. 2019.)

**Predmet: Pritužbe na postupanje Policijske uprave Leskovac.** Odbor se na sednici održanoj 13. juna 2018. godine, upoznao sa predstavkom Milana Milenkovića, kome je kako navodi, kao uhapšenom licu u pratnji policijskog službenika, dana 1. septembra 2014. godine, u Opštoj bolnici Leskovac, uskraćeno pravo na pružanje medicinske pomoći. Odbor je tražio od Ministarstva unutrašnjih poslova da Odbor obaveste o proceduri postupanja u navedenoj situaciji. Predlog Radne grupe: Odgovor MUP-a povodom ovog pitanja još nije primljen. S obzirom na to da imenovani dostavlja Odboru brojne predstavke koje su nejasne, nerazumljive i konfuzne sadržine, uz koje prilaže originale ličnih dokumenata (radnu, zdravstvenu knjižicu), služba Odbora je obavestila o tome policijsku stanicu u Vlasotincu u nameri da bezbedno vrati ova dokumenta koja su licu neophodna za ostvarivanje prava.

1. Podnosilac: Daliborka Marković (07-2892/19 od 25. 11. 2019. godine)

**Predmet:** Apel za pomoć radi lečenja 19. godišnjeg sina, koji je oboleo od T-ćelijskog non-Hočkin limfom-difuzni (NHL). Primio je četiri bloka terapije na dečijoj onkologiji i hematologiji u Novom Sadu. Bolest se vratila u februaru ove godine. Jedino rešenje za ovu bolest je transplantacija matičnih ćelija hematopoeze gde je donor rođena sestra. Očajni roditelji traže pomoć države i apeluju da se pronađe centar u inostranstvu koji bi uradio operaciju. Predlog Radne grupe: U ovakvim hitnim slučajevima stav je da Odbor odmah reaguje i ispita sve neophodne činjenice povodom lečenja dečaka, kontaktira RFZO, Ministarstvo zdravlja odnosno Budžetski fonda za lečenje u inostranstvu, nadležnu Kliniku, kao i roditelje, radi pokretanja pravne procedure za lečenje deteta u inostranstvu. U roku od desetak dana od prijema predstavke, uz svu potrebnu pravnu pomoć u ovom postupku, dečak je 9. decembra 2019. godine, o trošku RFZO-a upućen na lečenje u Italiju, zajedno sa sestrom koja je donor. Odbor je i dalje u kontaktu sa roditeljima i prati stanje deteta.

1. Podnosilac: Zastava Zavod za zdravstvenu zaštitu radnika d.o.o. Kragujevac - prim. dr sc.med. Antonio Dimitrovski, direktor (07-2894/19 od 25. 11. 2019. godine)

**Predmet:** Molba da se ovoj zdravstvenoj ustanovi, koja u primarnoj zdravstvenoj zaštiti zbrinjava preko 32.000 građana - osiguranika Grada Kragujevca, pored već Kadrovskim planom za 2018. godinu utvrđenog broja zaposlenih u Zavodu (najviše 201, od čega najviše 156 zaposlenih koji obavljaju poslove za potrebe obaveznog zdravstvenog osiguranja na osnovu ugovora sa RFZO), omogući zapošljavanje na osnovu ugovora sa RFZO-om i 14 radnika koji obavljaju posao u primarnoj zdravstvenoj zaštiti u ovoj ustanovi, s obzirom na to da Zavod bez tog broja radnika na primarnom nivou ne bi mogao da funkcioniše. Predlog Radne grupe: Predstavku dostaviti Ministarstvu zdravlja – Sektoru za organizaciju zdravstvene službe, na nadležnost uz sugestiju Odbora da se sagledaju sve pravne i finansijske mogućnosti za opravdane zahteve ove značajne zdravstvene ustanove koja prevashodno leči radnike kompanije Zastava Kragujevac ali i druge građane Kragujevca.

1. Podnosilac: Svetlana Dimitrijević, Beograd (07-3108/19 od 20. 12. 2019. godine) **Predmet:Podnosilac predstavke je majka deteta koje je rođeno 1. oktobra 2007. godine, i kojem je od treće godine života dijagnostikovana spinalna mišićna atrofija - tip 2. Od juna 2014. godine dolazi do naglog pogoršanja stanja, od kada devojčica ne može samostalno da se kraće. Dete se leči na Klinici za neurologiju i psihijatriju za decu i omladinu u Beogradu, i u izveštajima ove klinike savetuje se operacija kičme jer bolest progresivno napreduje. Veliko ohrabrenje nastaje krajem 2017. godine, od kada je lek Spinraza dostupan i u našoj zemlji. Njenom detetu je konzilijarnim mišljenjem predloženo kao prioritet lečenje ovim lekom, ali ga dete još uvek nije dobilo. Nakon apela roditelja, u RFZO-u ih informišu, da u njihovoj dokumentaciji piše da je kod deteta zastupljen blaži oblik bolesti, što je očigledna greška, jer je čak poslednjim konzilijarnim mišljenjem u 2019. godini, detetu napisana dijagnoza SMA tip 3. Detetu je u međuvremenu operisana kičma a navedeni lek još nije dobilo o trošku RFZO-a. Moli Odbor da pomogne, s obzirom na to da dete ispunjava sve uslove za ovaj lek što se vidi iz priloženog konzilijarnog mišljenja nadležne klinike**.**** Predlog Radne grupe: Predstavku uputiti RFZO-u, s molbom da predmet razmotre saglasno odredbi člana 66. stav 2. Zakona o zdravstvenom osiguranju, kojom je propisano da se osiguranom licu obezbeđuje i lek koji nije na Listi lekova, a medicinski je neophodan za lečenje, pod uslovima utvrđenim opštim aktom iz člana 133. ovog zakona.

**RADI UPOZNAVANjA:**

1. Odboru upućen poziv Udruženja koronarnih jedinica Srbije za Treći internacionalni kongres ovog udruženja, koji se održava 2. i 3. novembra 2019. Godine, Beograd, hotel Falkenštajner.
2. Odboru upućen poziv Kliničkog centra Srbije za Simpozijum povodom obeležavanja 95 godina Klinike za ORL i MFH Kliničkog centra Srbije u organizaciji Udruženja otorinolaringologa, koji se održava 12. i 13. decembra 2019. godine, Beograd, hotel Hilton.

ODGOVORI:

1. Ministarstvo zdravlja, Sektor za inspekcijske poslove, 17.10.2019. godine, prosledilo je odgovor na predstavku Davida Kecmana, broj 07-2070/19-1, povodom njegove tvrdnje da mu u DZ Vračar nije pružena adekvatna zdarvstvena usluga. Ministarstvo obaveštava da je u vezi sa ovim predmetom započet postupak organizovanja vanredne spoljne provere kvaliteta stručnog rada u pomenutom domu zdravlja u vezi sa lečenjem Davida Kecmana.
2. Ministarstvo zdravlja, 29.10.2019. godine, prosledilo je odgovor na predstavku Sindikata lekara i farmaceuta Srbije, broj 07-2357/19, u vezi sa povećanjem plata zdravstvenih radnika.
3. Ministarstvo trgovine, turizma i telekomunikacija, 30.10.2019. godine, prosledilo je odgovor na predstavku upravnika zgrade u Beogradu, broj 07-1999/19, u vezi sa zahtevom da se pravilnikom urede uslovi i način obavljanja ugostiteljske delatnosti, te opremanje uređajima za odvođenje dima, pare i mirisa kao i drugih neprijatnih emisija. Ministarstvo sugeriše da Grad Beograd u okviru zakonom propisanih ovlašćenja, donese akt kojim će se bliže propisati ovi uslovi.
4. Ministarstvo za rad, zapošljavanje, boračka i socijalna pitanja, prosledilo je odgovor na predstavku, broj 06-1554/19-4, povodom prava na plaćeno odsustvo od dva uzastopna dana za svaki slučaj dobrovoljnog davanja krvi računajući i dan davanja krvi. U mišljenju navode da se zaposleni kome je uskraćeno pravo iz člana 77. Zakona o radu može obratiti Inspektoratu za rad radi ostvarivanja i zaštite svojih prava.

U diskusiji povodom ove tačke dnevnog reda učestvovali su: doc. dr Darko Laketić, dr Radoslav Jović, prof. dr Milan Knežević ipomoćnik Ministarstva zdravlja dr Goran Stamenković.

Predsednik Odbora doc. dr Darko Laketić je povodom predstavke Saveza udruženja dobrovoljnih davalaca krvi Republike Srbije podržao predlog Radne grupe da Savez svoju inicijativu podnese Ministarstvu zdravlja, s obzirom na to da je Zakon o transfuzijskoj medicini već donet. Povodom predstavke pod rednim brojem 4, koju je podnela majka deteta kojem je neohodna transplatacija matičnih ćelija hematopoeze, obavestio je Odbor da su na njegovu inicijativu, a imajući u vidu hitnost zdravstvenog stanja obolelog dečaka, kontaktirane relevantne institucije radi pokretanja pravne procedure za lečenje deteta u inostranstvu, koji se u ovom trenutku nalazi na lečenju u Italiji. Povodom predstavke pod rednim brojem 5. smatra da je opravdan zahtev Zavoda za zdravstvenu zaštitu radnika Zastave d.o.o. Kragujevac, da se osnovu ugovora sa RFZO-om omogući zapošljavanje 14 radnika koji obavljaju posao u primarnoj zdravstvenoj zaštiti u ovoj ustanovi, jer bez tog broja zdrvstvenih radnika na primarnom nivou Zavod ne bi mogao da funkcioniše, kao i da ka ovoj ustanovi gravitira preko 32 hiljade građana.Takođe, opravdan je i zahtev iznet u predstavci pod rednim brojem 6, koju je podnela **majka deteta kojem je od treće godine života dijagnostikovana spinalna mišićna atrofija - tip 2, a kojem je zbog administrativne greške uskraćeno pravo na lečenje odgovarajućim lekom**. Na osnovu sagledane dokumentacije i na osnovu konzilijarnog mišljenja, ovom detetu pripada lečenje određenom terapijom koju ne dobija. Predlogom rešenja Radne grupe se traži da se ovaj problem reši u skladu sa Zakonom o zdravstvenom osiguranju. Predložio je da Odbor i ubuduće, kada se predstavka tiče lečenja i zahteva promptno reagovanje, poveri sekretaru da u ime odbora odmah reaguje, kontaktira nadležne insitucije i ispita sve neophodne činjenice povodom slučaja kako bi se reagovalo u kratkom roku i na najhumaniji način po pacijenta.

Dr Goran Stamenković, pomoćnik ministara zdravlja u Sektoru za inspekcijske poslove, istakao je da Ministarstvo razmatra sve predstavke koje im Odbor uputi, da se trude da na iste brzo odreaguje, te da je svaka sugestija radi bolje saradnje ili rešavanja nekog pitanja iz oblasti zdravstva uvek dobrodošla.

Radoslav Jović je predmet predstavke pod rednim brojem 1, kojom je nekoliko hiljada građana Srbije podnelo peticiju na Predlog građanskog zakonika, ocenio kao veoma značajnu za ovaj odbor, budući da se ovo telo bavi i pitanjima porodično-pravne zaštite i društvene brige o porodici. Slaže sa sa iznetim stavom u ovoj peticiji da je primereno fizičko kažnjavanje deteta, kada je to neophodno, opravdano. Naime, ako država može da primeni silu na 18-godišnjaku u slučaju kada krši norme, onda ni roditelje ne treba lišavati prava na primereno fizičko kažnjavanje u odrastanju dece, jer to vidi kao vid prevencije kasnijeg delikventnog ponašanja dece i prepuštanja državi brige o njima. Deli mišljenje sa građanima koji smatraju da se ovom zabranom ugrožava dostojanstvo i autoritet porodice. Naglasio je da naša država u regulisanju odnosa između roditelja i dece ne bi trebalo olako da prihvata skandinavska rešenja, jer narodi sa tih prostora imaju drugačiji mentalitet i njihova zakonska rešenja nisu uvek primenljiva na naše uslove života. Dodao je da postoji dosta polemika u našem društvu povodom ovog pitanja i da treba biti posebno obazriv kada se bude davalo mišljenje o ovom zakonskom predlogu.

Prof. dr Milan Knežević je izrazio neslaganje sa prethodno iznetim stavom o upotrebi sile u vaspitavanju dece u određenim situacijama i dodao da je ova tema izuzetno kompleksna, multidisciplinarna i suptilna, te da kao takva zahteva ozbiljnu stručnu debatu. Smatra da sa decom treba razgovarati i biti izuzetno strpljiv, kao i to da ovoj problematici treba stručno pristupiti, s obzirom na to da ima dece koja su genetski predodređena da budu hiperaktivna i jačeg temperamenta. Zato smatra da ovom pitanju treba obazrivo pristupiti i da treba naći rešenje u cilju zaštite i roditelja i dece, kao i dobrobiti države i društva.

Predsednik Odbora je istakao da je tema porodice značajna za ovaj odbor, kao i za društvo, te da o ovoj temi možemo očekivati različita mišljenja. Predlog Radne grupe Odbora da sa ovom peticijom upozna i Ministarstvo pravde je opravdan, s obzirom na to da je ovaj zakonik u njihovoj nadležnosti.

Nakon završene diskusije, Odbor je jednoglasno (za 10 glasova, od ukupno 10 prisutnih) usvojio Predlog Radne grupe za postupanje po predstavkama.

Druga tačka dnevnog reda **–Razno**

Povodom ove tačke dnevnog reda, nije bilo predloga ni diskusije.

Sednica je završena u 14,30 časova.

SEKRETAR PREDSEDNIK

Božana Vojinović Doc. dr Darko Laketić